Í verkefninu Brúun hins stafræna bils vinnur Rauði krossinn með landsfélögum Rauða krossins og Rauða hálfmánans í Afríku við að bæta þekkingu og búnað í upplýsingatækni og efla getu félaganna til að nýta hana við hjálparstarf sitt. Á árinu 2019 fóru starfsmenn bankans þeir Halldór Gíslason og Bjarni Sigurðsson í nokkrar ferðir til Afríku. Halldór fór til Gana, Kenía, Sierra Leone og Úganda og saman fóru þeir Bjarni og Halldór til Malaví. Verkefnin í löndunum voru fjölbreytt og gerðu þeir Halldór og Bjarni m.a. tækniúttekt á svæðisskrifstofum Malaví þar sem flóð höfðu myndast eftir að fellibylur hafði gengið yfir. Í Úganda aðstoðaði Halldór við æfingu þar sem náttúruhamfarir voru sviðsettar og áttu þátttakendur að fara á hamfarasvæðin og setja upp internet innviði til að koma á samskiptum við umheiminn. Það er svo mikilvægt að geta komið upp boðleiðum sem fyrst svo að ríkisstjórn og hjálparstofnanir geta brugðist rétt við til aðaðstoða fólkið á hamfarasvæðunum.